《寄民部叶公时以楚艾中丞荐起》
明代·苏景熙

高卧罗浮二十春，读书谈道不知贫。讵期止辇收颜驷，敢谓逃名似子真。

蹭蹬一官还报主，萧条双鬓岂谋身。题诗尚忆梅花句，为掇芳华寄楚臣。

作者简介：苏景熙，字汝载，号闻道人。顺德人。明神宗万历间诸生，援例入太学。工诗，与韩上桂辈交游。有《桐柏山房集》等。清温汝能《粤东诗海》卷四五有传。